Hermed vores ansøgning til MR om ekstrabevilling til børnearrangement d. 4. okt.

Vi har i Kildevældskirken de sidste 6 år haft tradition for at afholde ”Kolorkids” om efteråret i samarbejde med Kalle Bremer, der også står for ”børnefestibal” i Fælledparken og ”Stella Polaris”. Arrangementet er for børn i alderen 3-8 år og har været besøgt med gæster lige fra 350 til 150 personer. Der er gratis adgang.

Der er sat 30.000 af i budgettet til ”Kolorkids” på formålskonto nr. 3145.

Arrangementet har altid været á 2 timer på én dag og altid været afholdt en lørdag i efteråret.

Vi har i alle årene haft flere forskellige artister på denne dag. Det har typisk været tidl. MGP-sangere, ”Sine og frække Rikke”, ”Kim Larsen for børn” m.v. Der har desuden været tryllekunstner, danseopvisning, ballondyr, ansigtsmaling, oplæsning etc. samt popcorn og slushice.

Vi har i år talt med Kalle Bremer om at forny arrangementet, så vi i stedet for at have flere mindre kendte artister, booker 1 kendt artist og dermed kan slå det stort op i håbet om at tiltrække endnu flere gæster.

Vi håber at kunne booke ”Jungledyret Hugo”, som er kendt fra tv og som turnerer med et show, hvor der også er efterfølgende ”meet ’n greet”, hvor børnene kan møde Hugo og få taget et billede med ham.

Dette ønske ligger dog ikke indenfor vores nuværende budget. Vi anmoder derfor om, at vi i år kan få en ekstrabevilling på 10.000 (udover de 30.000), så vi har et større budget at gøre godt med.

Såfremt Menighedsrådet ikke ønsker, eller beslutter at vi ikke kan efterkomme denne forespørgsel, bliver vi naturligvis indenfor det berammede budget og finder på noget andet.